Document ID: /roh_data/filtered/fineweb-2-filterrobots_roh.jsonl.gz/688

Beinvegni enta Medel
Medel ei ina vischnaunca da mesauna grondezia situada al pei dil Pass dil Lucmagn. L'avertura invernala dil pass possibilitescha ina colligiaziun permanenta encunter sid. Cun la val principala e las duas vals lateralas (Val Plattas e Val Cristallina) fuorma ella in’interessanta cuntrada muntagnarda da bellezia particulara. Caracteristic per la vischnaunca da Medel ein las fracziuns situadas dretg e seniester dalla val. Tuttas ein habitadas sur onn e fuorman ensemen cun il vitg da Platta sco liug principal e Curaglia, il vitg cun ils biars habitonts, ina vischnaunca politica da ver 400 habitonts.
La vischnaunca vegn dirigida d’in gremi executiv da 5 commembers. Il gremi suprem ei la radunonunza communala e la votaziun all’urna.
Cun porscher ina buna infrastructura, bunas cundiziuns e buna qualitad da viver, cun far tuts sforzs per mantener plazzas da lavur, sesprova la vischnaunca da frenar la depopulaziun. Nus dein gronda peisa d’esser ina vischnaunca progressiva cun perspectivas e visiuns pigl avegnir. Buca star eri, buca schar stermentar, mirar anavon ei nossa devisa. Quei sut il motto: sch’in siemia persuls resta ei in siemi, sche plirs siemian il medem lu eis ei l’entschatta d’ina realitad!
Per possibilitar in’optimala informaziun a vischinas e vischins sco era a hosps e proprietaris da schischom senza domicil en vischnaunca havein nus eligiu il mied d’informaziun electronic. Sper informaziuns actualas stattan leschas e reglaments da tut temps a Vossa disposiziun. Bunamein tuttas leschas e tuts reglaments ein vegni surluvrai e revedi e fuorman la basa principala per ina vischnaunca progressiva. Igl internet duei esser in mied d’informaziun actual per l’administraziun communala, denton era per organisaziuns publicas.
Vuleis Vus saver dapli? Lu sfegliei vinavon en nossa pagina d’internet e Vus saveis sez seperschuader co nus vivin e tgei nus purschin. Haveis Vus giavischs ni propostas, communichei quei a nus. Nus schein semplamein:
Beinvegni - willkommen!